L'Hospital de Sant Pau de Barcelona realitzarà la primera reconstrucció mamària que permet que les dones puguin recuperar la sensibilitat del pit de forma homogènia en el marc del 'Barcelona Breast Meeting' 2018, que organitza el servei mancomunat de Cirurgia Plàstica de l'Hospital de Sant Pau i l'Hospital del Mar entre el 7 i el 9 de març i en què hi participen més de 40 experts mundials i 300 especialistes. Aquest tipus de cirurgia es realitzarà per primera vegada a l’Estat i els assistents al congrés podran veure en directe des dels quiròfans de l'Hospital de Sant Pau la primera intervenció d’aquestes característiques a l’Estat. El servei mancomunat de Cirurgia Plàstica de Sant Pau i el Mar, mitjançant el 'Barcelona Breast Meeting', ha creat una plataforma d’intercanvi de coneixement que des de fa 16 anys és el motor de la innovació i la formació en cirurgia reconstructiva de mama, no només a l’Estat sinó a escala internacional. Així, amb el lema 'Modelant el futur en la cirurgia de mama', els dos hospitals organitzen del 7 al 9 de març el Barcelona Breast Meeting 2018, on més de 40 experts en cirurgia oncoplàstica, juntament amb més de 300 especialistes catalans, de l'Estat i internacionals, tractaran els nous avenços sobre cirurgia oncològica, reparadora i estètica de mama.  La trobada consistirà en ponències, cirurgies en directe i sessions de treball on es presentaran les tècniques més actuals de la cirurgia de mama per "optimitzar resultats, reduir complicacions i promoure més recerca i desenvolupament" en aquesta àrea de la cirurgia plàstica. Un dels temes més innovadors que es tractaran en el 'Barcelona Breast Meeting' 2018 és la reconstrucció mamària sensitiva, una tècnica que consisteix en la reinnervació del teixit propi de la pacient aconseguint recuperar la sensibilitat del pit d’una forma homogènia en la mateixa cirurgia de reconstrucció de la mama. Aquest tipus de cirurgia es realitzarà per primera vegada a l’Estat i els assistents al congrés podran veure en directe des dels quiròfans de l'Hospital de Sant Pau la primera intervenció d’aquestes característiques a l’Estat. Entre d’altres novetats, s’abordarà de quina manera afecten les noves teràpies d’oncologia neoadvujants al plantejament quirúrgic del càncer de mama. En la trobada també es redefinirà quin hauria de ser el programa formatiu dels cirurgians que treballen en la cirurgia del mama al segle XXI per garantir que tots aquests especialistes (ginecòlegs, cirurgians generals i plàstics) tinguin les habilitats i coneixements per garantir l’abordatge d’aquesta patologia amb els màxims estàndards de qualitat. Una de cada 10 dones pateix càncer de mama al món occidental i a Catalunya és el tipus de tumor que provoca més nombre de morts en dones i cada any se’n diagnostiquen més de 20.000 casos nous. El Servei de Cirurgia Plàstica de l'Hospital de Sant Pau i l’Hospital del Mar és pioner en l’aplicació de les tècniques més avantguardistes en la reconstrucció mamària, entre elles, la reconstrucció mitjançant teixit propi (autòleg) de la pacient i el tractament quirúrgic del limfedema.

Summary: L'Hospital de Sant Pau realitza la primera reconstrucció de mama que permet recuperar sensibilitat


La productora Sixto Paz, amb un fort vincle amb la Sala Beckett, serà la darrera companyia externa que actuarà a la seu històrica del teatre, abans del seu trasllat al Poble Nou a final de temporada. Ho farà amb ‘hISTÒRIA’, de Jan Vilanova Claudín, dirigida i protagonitzada per Pau Roca, amb Viky Luengo i Miquel Gelabert. El text és un homenatge a la visió humanista d’entendre la Història que proposà Marc Bloch, historiador i resistent antinazi afusellat a Lió el 1944. La trama transcorre en dos nivells: La de les visions sobre la mort del personatge, i una història d’amor en temps present. Podem arribar a conèixer les il·lusions, les ombres o els silencis dels altres?, s’interroguen els dos relats.  L’autor d’‘iHStòria’, Jan Vilanova Claudín, exposa que l’obra “intenta parlar de l’amistat, de l’amor i el compromís humà”. La Història, en majúscules, hi té un paper important, més enllà de la trama en temps present. Els dos nivells narratius s’intercalen: els fets passats (com va morir l’historiador Marc Bloch) i els presents, protagonitzats per una història d'amor entre un estudiant d’Història i la filla del seu professor. L'espectacle que es podrà veure del 20 de gener al 21 de febrer és, de fet, un homenatge a una forma d’entendre i viure la història en el seu vessant més humà (sovint allunyat dels grans fets), a propòsit de les teories que va desenvolupar al respecte l’historiador Marc Bloch, que esdevé així doblement protagonista del muntatge.  El text s’articula a partir de la investigació sobre l'afusellament, per part de la Gestapo, de l'historiador francès a Lió. Hi ha un relat força èpic sobre la mort de Marc Bloch, escrit per un antic resistent, Georges Altman, que no estava allà en el moment dels fets. t. En ella, s’explica que Marc Bloch va morir al costat d’un noi de 16 anys. Sembla ser que, després de consolar-lo i just abans de morir amatrellat pels nazis, va cridar un heroic “Vive la France”. El jove protagonista (Pau Roca) indaga sobre la possibilitat que els fets es produïssin segons aquesta versió, o que en realitat aquesta respongui a una renconstrucció posterior per donar a Bloch un final més llegendari.  Aquesta línia argumental se superposa amb la relació entre aquest alumne i la filla del seu professor d’història (Viky Luengo). Els paral·lelismes entre una i altra trama, entre la reflexió sobre la comprensió de la història passada i la nostra pròpia història s’expressa a través de la següent pregunta: “Podem arribar a conèixer les il·lusions, les ombres o els silencis dels altres? Sixto Paz, que en els darrers anys ha mantingut una estreta relació amb la Sala Beckett, on ha estrenat muntatges d'èxit com ‘Pulmons’ (2014) i ‘L'efecte’ (2015), serà l'última companyia externa que actua a la seu de Gràcia abans del seu trasllat al nou equipament situat al barri del Poble Nou.  En aquesta ocasió, la productora coneguda per fer popular la 'taquilla inversa', ha optat per investigar nous camins amb el sistema clàssic de venta d’entrades. En aquest cas ha posat l'accent en el ‘prefunció’, estimulant la relació amb l'espectador des del moment que adquireix els tiquets. Un cop comprades les entrades, comença la funció: el públic assisteix a una classe magistral d'història (virtual, via correu) i “cal repassar apunts abans d'entrar a l'aula”. Però d’una Història diferent. La peça intenta apropar l'espectador a aquella "història que no és aliena als anhels, a les llums i les ombres de cadascú de nosaltres, perquè el seu objecte d'estudi són les persones i les seves consciències", segons l'autor. Per a Vilanova: "És a partir d'aquesta humanitat que la història ens pot acompanyar en l'experiència de viure, i a partir de la qual s'ha anat construint aquesta obra teatral".

Summary: Pau Roca dirigeix a la Beckett una reflexió de Jan Vilanova sobre les diverses formes d’entendre la ‘hISTÒRIA’


La policia espanyola, en col·laboració amb Ameripol i Interpol, ha dirigit una operació internacional en la qual s'han detingut fins al moment 50 persones de 15 països diferents acusats de distribuir pornografia infantil a través de grups de WhatsApp. A l'estat espanyol s'han arrestat 11 persones, tres de les quals a Catalunya, dues d'elles a la demarcació de Barcelona i una a la de Tarragona. Aquest últim arrest és el d'un multireincident que, segons ha informat la policia espanyola en un comunicat, ja havia estat detingut anteriorment tres cops, dos per distribució de pornografia infantil i una altra per abusos sexuals a un major d'edat. Segons ha explicat la policia espanyola, les investigacions es van iniciar quan van trobar a l'anomenada 'Darknet' un enllaç a WhatsApp que els va portar fins a un xat en què persones de diferents països de parla hispana intercanviaven pornografia infantil. A partir d'aquí, es van fer noves investigacions per localitzar els grups anàlegs creats pels participants del xat trobat inicialment. Això va donar com a resultat una investigació que ha implicat 24 països amb més de 100 persones investigades. A l'estat espanyol hi ha hagut 11 detencions, tres a Catalunya, una al País Valencià, una a la Comunitat de Madrid, tres a Andalusia, una a Castella la Manxa, una a Galícia i una altra a les Illes Canàries. L'operació també ha inclòs registres en domicilis dels investigats, en els quals es van confiscar 10 ordinadors, 18 discos durs, un dispositiu multimèdia, 79 telèfons mòbils, dues tauletes tàctils i més d'un centenar de suports per emmagatzemar contingut. En l'anàlisi del material intervingut s'han detectat arxius de pornografia infantil desconeguts fins ara pels investigadors i s'està treballant per identificar els abusadors i les seves víctimes. Entre els detinguts a l'Estat també hi ha un menor d'edat de Sevilla, que era un dels administradors del grup de WhatsApp que va ser l'origen de la investigació. L'operació també inclou la detenció de set persones a Colòmbia, set a Bolívia, tres al Brasil, quatre a Xile, tres a Costa Rica, dues a la República Dominicana, dues a Guatemala, una a Itàlia, dues a Mèxic, una a Nicaragua, una al Panamà, dues al Paraguai, dues a l'Uruguai i dues a Veneçuela. Segons ha explicat las policia espanyola, un dels detinguts a l'Uruguai, un home de 47 anys, va reconèixer haver abusat de les seves dues filles de 6 i 15 anys, gravant-les i compartint el material posteriorment a través de WhatsApp i Twitter. Al Panamà, un altre dels detinguts contactava amb nenes, fent-se passar per menor, per aconseguir que les víctimes li enviessin fotografies de caràcter íntim i posteriorment coaccionar-les amb la seva distribució. D'aquesta manera, aconseguia que li seguissin enviant més arxius. Fins ara, s'han identificat tres víctimes. Per la seva banda, els detinguts a Bolívia s'havien posat d'acord per obtenir un benefici econòmic dels arxius de caràcter pedòfils, segons el cos policial, venent el material a altres usuaris bolivians també a través de WhatsApp, sempre amb un pagament previ mitjançant recàrregues al telèfon mòbil dels venedors. A Mèxic, un dels registres es va fer durant la nit en una zona amb una elevada presència de criminalitat organitzada, en un dispositiu 'llampec' al domicili del detingut on es van trobar molts arxius d'abusos sexuals a menors de molt curta edat. La policia espanyola ha explicat que alguns dels detinguts van al·legar en les seves declaracions que el seu objectiu al descarregar i distribuir el material era infiltrar-se a les xarxes pedòfiles per descobrir els seus membres. El cos policial, però, recorda que tota descàrrega voluntària de pornografia infantil és delicte i que només els agents estan legalment habilitats per visualitzar i analitzar aquest tipus d'arxius.

Summary: Detingudes 50 persones en 15 països per distribuir pornografia infantil a través de grups de WhatsApp


El sindicat policial USPAC ha informat que l'Autoritat Catalana de Protecció de Dades (ACPD) ha obert un expedient sancionador contra la Direcció General de Policia (DGP) dels Mossos per una presumpta vulneració de la llei de protecció de dades a Lleida. USPC va denunciar a l'ACPD que dos comandaments de la Regió Policial de Ponent haurien vulnerat la llei per haver permès que s'exhibís de manera pública –mitjançant la intranet de la Sala Regional de Comandament (SRC) i en paper- un llistat on sortien 66 agents de la sala amb els seus noms, cognoms i números de TIP, i on es comptabilitzaven les seves indisposicions des de l'any 2007 al 2015. Segons el sindicat, l'Autoritat Catalana de Protecció de Dades ha iniciat un procediment sancionador contra la DGP per la "vulneració del deure de secret dels responsables de la SRC de Ponent" en el que es considera una "infracció greu sense perjudici de l'exigència de responsabilitats disciplinàries". "Queda prou clar que això a part de ser una mala praxi, una gran manca de respecte, i un signe de poca professionalitat, pot ser constitutiu delicte de revelació de secrets i contra la intimitat, ja que els comandaments han exposat totes les dades dels agents de forma pública", han afirmat des d'USPAC. "A més a més, aquest llistat va estar penjat a la intranet, i també va ser imprès amb paper i públic a tothom", han lamentat des del sindicat policial, que demana "depurar responsabilitats" i "una resposta urgent" a l'Àrea d'Investigació Interna dels Mossos d'Esquadra.

Summary: USPAC informa d'un expedient sancionador als Mossos per vulnerar la llei de protecció de dades a Lleida


Sabrià interpreta l’avís d’aplicació de l’article 155 com “una amenaça” i adverteix que amb això “no s’aturarà” un procés “que té l’aval de les urnes i de la gent” ACN Barcelona.-Esquerra Republicana no ha volgut explicar què creu que ha de fer aquest dimarts el president de la Generalitat, Carles Puigdemont, a la seva declaració davant el Parlament. El portaveu dels republicans, Sergi Sabrià, ha insistit que la seva formació manté “el compromís de donar forma al resultat” del referèndum de l’1-O, que considera “claríssim” i “inequívoc”, així com la voluntat de “construcció de la república catalana”, però s’ha negat en tot moment a explicar com creu ERC que s’han d’implementar aquests resultats, si acceptarien una dilació en el temps fins a declarar la independència, o si els republicans aposten per fer efectiva la llei de transitorietat de manera immediata. “Queden 24 hores fins que el president parli al Parlament. Demanem confiança en el Govern”, s’ha limitat a dir, reiterant que mantenen “la porta oberta al diàleg i a la mediació”. D’altra banda, Sabrià ha restat importància a la possibilitat que l’executiu espanyol acabi aplicant la suspensió de l’autonomia amb l’article 155 de la Constitució espanyola a la mà. “Amenacen els ciutadans amb suspendre les llibertats, i el que no farà això és aturar-nos. Seguirem amb el procés, que té l’aval de les urnes i de la gent”, ha sentenciat en la roda de premsa posterior a la reunió de la direcció d’ERC.

Summary: ERC manté “la porta oberta al diàleg ” i el “compromís de donar forma al resultat” de l’1-O però no aclareix com


El president espanyol, Mariano Rajoy, ha dit que si el nou Govern sorgit del 21-D manté la via unilateral haurà de "prendre decisions si es produeix". Ara bé, ha evitat entrar en futuribles i ha dit que cal esperar a veure què passa. "És millor esperar perquè així no hem de pensar massa, hauré de prendre decisions quan es produeixi, si es produeix", ha manifestat. Preguntat sobre si el PPC faria president a Inés Arrimadas o Miquel Iceta en cas que el bloc constitucionalista tingui majoria, ha insistit que Xavier Garcia Albiol és el seu candidat però ha reconegut que el PPC serà "constructiu" amb l'objectiu que hi hagi un Govern "a favor de la Constitució, la democràcia i la llibertat". A nivell econòmic, considera que l'economia catalana "s'ha gripat" a causa de l'independentisme i creu que no cal oferir incentius fiscals perquè les empreses que han canviat la seu social tornin a Catalunya sinó "seguretat jurídica i confiança". Sobre la decisió del jutge Llarena de retirar l'ordre europea contra Puigdemont i quatre consellers cessats ha assegurat que respecta la decisió perquè si no es podria haver produït una "situació xocant".

Summary: Rajoy, sobre el 155 si es manté la unilateralitat: "Hauré de prendre decisions si es produeix"


El Govern ha aprovat aquest dimarts, a través del Departament d’Ensenyament, l’acord pel qual es creen set centres nous per al curs 2018-2019. L'Executiu ha indicat que la previsió de la demanda d’escolarització aconsella revisar, en determinats municipis, l’oferta de places escolars públiques "per tal de possibilitar una millor resposta a les necessitats educatives". En aquest marc es creen set centres nous: quatre instituts a Santa Coloma de Gramenet, L'Hospitalet de Llobregat, Sabadell i Terrassa i tres instituts escola a Mataró i a l'Hospitalet per fer front a les necessitats d’increment de places escolars en l'educació secundària. El curs escolar 2018-2019 iniciaran la seva activitat lectiva l'Institut de Santa Coloma de Gramenet (Santa Coloma de Gramenet), Institut Nou de l’Hospitalet de Llobregat (L’Hospitalet de Llobregat), Institut Ca n’Oriac (Sabadell), Institut Joan Marquès (Terrassa), Institut Escola Gornal (L’Hospitalet de Llobregat) com a transformació de l’Escola El Gornal amb la implantació de l’ensenyament de secundària obligatòria, Institut Escola Mar Mediterrània (Mataró) com a transformació de l’Escola Tomàs Viñas i l' Institut Escola Àngela Bransuela (Mataró), com a transformació de l’Escola Àngela Bransuela, amb la implantació, també en els darrers dos casos de la secundària obligatòria.

Summary: El Govern aprova la creació de set centres de secundària nous per al curs 2018-2019


L'alcalde i dos dels tres regidors que la CUP té a Viladasens (Gironès) han decidit desvincular-se de la formació perquè consideren que ja no els representa. En un comunicat, tots tres asseguren sentir-se "molestos" per les "dificultats" que hi ha hagut a l'hora de lligar un acord amb Junts pel Sí (JxSí) al Parlament. Però no només això, sinó que també recelen de "les conseqüències que el pacte assolit pugui presentar en els propers mesos". Ara, amb la seva sortida de la CUP, la formació només té un regidor al consistori dels cinc que hi ha. L'altre, en aquest cas una regidora, és de CiU. Viladasens és un petit poble del Gironès on hi viuen 221 habitants. A les municipals del maig passat, la candidatura d'Unitat Popular-Poble Actiu (CUP-PA) va imposar-se a les urnes. Els 74 vots que va rebre la llista, davant dels 55 que va obtenir la de CiU, van donar no només l'alcaldia a la CUP-PA sinó que li van permetre tenir tres regidors dels quatre que formen el ple. Ara, però, l'alcalde Josep Massó i dos dels regidors, Josep Lladó i Albert Murtra, han decidit desvincular-se de la CUP. En un comunicat, asseguren que abandonen la formació perquè estan "molestos per les dificultats que hi ha hagut per aconseguir un acord amb Junts pel Sí" al Parlament que permetés escollir president i formar Govern. I no només això, sinó que també recelen del pacte assolit "per les conseqüències que pugui presentar durant els propers mesos".  Amb aquesta decisió, la CUP passa a tenir un sol regidor. És Albert Saus, que és tinent d'alcalde. L'altra cadira de ple, la cinquena, l'ocupa la regidora per CiU Laida Batllori.

Summary: L'alcalde i dos regidors de Viladasens abandonen la CUP "molestos per les dificultats" de fer acord al Parlament


El tercer tinent d'alcalde de l'Ajuntament de Barcelona, Jaume Asens, assegura que al costat de Jordi Cuixart, "avui s'asseuen milions de persones que donen suport a unes idees polítiques que en aquest judici estan en joc". Asens s'ha sumat a la comitiva de representants polítics que avui han volgut acompanyar Cuixart i Forcadell i ha dit que el judici que s'està celebrant al Suprem "posa en risc una sèrie de valors democràtics". En el cas de la Carme, ha dit, "els principis de parlamentarisme, de sobirania del Parlament, la lliure discussió i el debat d'idees". Pel que fa a Cuixart, "es posa en joc el que representa un estat democràtic, el dret de protesta i de manifestació que en aquest judici s'associa a un delicte de rebel·lió".

Summary: Jaume Asens: "Al costat d'en Jordi avui s'asseuen milions de persones que donen suport a unes idees que estan en joc"


El vicepresident Oriol Junqueras defensa en un article que publica aquest dimecres el New York Times que Catalunya no es farà enrere. En l'escrit, el vicepresident destituït pel govern espanyol defensa que la República catalana ha nascut amb la legitimitat dels vots a les urnes. Tot i així, ha afegit, que mai s'ha de renunciar a la votació com un mitjà per validar la república i ha apostat per preparar les eleccions del 21-D, que ha qualificat d'essencials per consolidar la república. Junqueras defensa que no es pot permetre l'aplicació de l'article 155 i que cal seguir endavant malgrat els "obstacles" i ha admès que en la batalla de l'autodeterminació i el reconeixement de drets, "no es guanya a la primera". Junqueras també avisa que en les pròximes hores s'hauran de prendre decisions que no seran fàcils d'entendre.

Summary: Junqueras defensa al New York Times que Catalunya no es farà enrere


El director del Servei Català de la Salut (CatSalut), Adrià Comella, ha afirmat aquest dimarts que la situació de la covid-19 al conjunt de la demarcació de Tarragona és "menys preocupant" que en altres indrets del país, però ha insistit que caldrà adaptar-se a conviure amb els brots i rebrots "fins que no aparegui la vacuna". Durant una visita a l'hospital Sant Joan de Reus, que ja està sota la gestió de la Generalitat, Comella també ha apuntat que els hospitals del territori estan "poc tensionats" però que els preocupa que la tendència creixent de diagnòstics i d'infeccions que s'està registrant a l'atenció primària -superior a la de fa un mes, ha dit-, "tard o d'hora augmenti la pressió als hospitals".  El director del CatSalut ha reiterat que l'única manera d'evitar la malaltia és no contagiar-se i per això ha apel·lat un cop més a l'ús de la mascareta, la higiene de mans i la distància social, i a posar el focus d'atenció en els col·lectius de risc.   "Ens preocupa molt que tinguem diagnòstics, però això forma part del procés natural de la malaltia. Cal identificar quants més casos i contactes millor per intentar abaixar aquests brots el màxim possible i evitar posar en escac els sistemes assistencials", ha manifestat. Visita al Sant Joan de Reus El director del CatSalut ha visitat aquest dimarts l'hospital Sant Joan de Reus i s'ha reunit amb els responsables i els professionals del centre, que des de la setmana passada ha deixat d'estar en mans de l'Ajuntament i és gestionat per la Generalitat. Adrià Comella ha assenyalat que la consecució de l'acord era "un element molt important per a esvair dubtes i aclarir incerteses en relació a aspectes patrimonials, jurídics, financers i de continuïtat del projecte assistencial".  El director del Servei Català de la Salut ha afirmat que volen que l'hospital i l'àmbit de l'atenció primària que han passat a gestionar mantingui i potenciï la seva "personalitat pròpia".  També, ha dit, un treball "el més integrat possible" entre els diferents nivells assistencials de la societat gestora del centre, així com l'ICS, la resta d'hospitals comarcals i equipaments sanitaris de la regió de Tarragona i de la regió de Terres de l'Ebre.  Segons Comella, la nova realitat converteix Tarragona i Terres de l'Ebre, cadascuna amb la seva pròpia idiosincràsia, en una regió "molt potent" que ha de ser "el més independent i amb la màxima capacitat de resolució possible". El director del CatSalut ha afirmat que la capacitat de la regió té "una mida ideal per a aconseguir que sigui molt potent des del punt de vista assistencial, de docència i de recerca". A més, Comella ha afirmat que el nou projecte revertirà en una major qualitat assistencial.

Summary: El CatSalut afirma que els hospitals tarragonins estan "poc tensionats" però que preocupa la tendència creixent de casos


Els alcaldes i alcaldesses de Montcada i Reixac, Cerdanyola, Ripollet, Barberà del Vallès i Badia del Vallès han tornat a fer una crida aquest dilluns per reclamar la construcció de l'Hospital Ernest Lluch. Laura Campos, Carlos Cordón, José Maria Osuna, Xavier Garcés i Eva Menor han denunciat que el 2006 la Generalitat va fer la promesa de construir un nou hospital en aquesta zona i que 13 anys després encara no s'ha col·locat ni la primera pedra. L'hospital és necessari, diuen, per descongestionar el Parc Taulí de Sabadell i per donar un millor servei a les 200.000 persones que viuen en aquests cinc municipis. Els cinc alcaldes han denunciat que la consellera de Salut, Alba Vergés, els nega una reunió per parlar sobre aquest hospital.

Summary: Els alcaldes de Montcada, Cerdanyola, Ripollet, Barberà i Badia reclamen la construcció de l’Hospital Ernest Lluch


La cap de llista de Cs per Barcelona, Inés Arrimadas, ha demanat al PP que "no s'equivoqui d'adversari" en aquesta campanya electoral, després que els populars titllessin la formació taronja de "partit penell" per no haver anat a la investidura tot i ser primera força al Parlament després del 21-D. Durant una visita a Salamanca, Arrimadas assegura que el candidat popular a la presidència, Pablo Casado, està "més pendent de perdre vots que de fer fora Pedro Sánchez". Tot i això, la líder de la formació taronja manté la ma estesa al PP i els anima a "espavilar" per poder "sumar" amb Cs després del 28-A: "Que es deixin d'històries i de buscar arguments absurds. Els necessitem".

Summary: Arrimadas demana al PP que "no s'equivoqui d'adversari" i li demana que "espavili" per poder "sumar" després del 28-A


Ferrocarrils de la Generalitat de Catalunya (FGC) inicia dilluns vinent les obres de construcció d'una tercera via a l'estació de Monistrol Vila, al Cremallera de Montserrat. El nou carril dotarà la infraestructura de millor operativa, ja que permetrà realitzar tasques de manteniment, i apartar trens quan sigui necessari, sense interferir en el servei. El president d'FGC, Ricard Font, ha anunciat aquest dimarts l'inici d'aquests treballs durant l'acte d'inauguració del renovat Funicular de la Santa Cova i del nou centre d'interpretació del Geoparc de la Catalunya Central i del Parc Natural de la Muntanya de Montserrat. Font ha estat acompanyat pel pare abat de Montserrat, Josep Maria Soler. L'actuació consisteix en l'execució d'una tercera via d'apartat a l'estació de Monistrol Vila, prèvia a l'inici del tram en cremallera i que transcorrerà en paral·lel a la via 1. Tindrà una longitud de 135,28 metres de manera que s'hi podran estacionar fins a dues unitats de tren. Les obres, amb un pressupost d'1,4 milions d'euros, està previst que finalitzin abans de l'estiu de 2021. La nova via no disposarà d'andana, ja que s'utilitzarà per a necessitats operatives que no involucren l'embarcament i/o desembarcament d'usuaris del tren. En aquest sentit, Font ha explicat que amb la nova infraestructura es podrà fer el manteniment dels set cremalleres i "guanyar fiabilitat i seguretat". Més millores al Funicular de la Santa Cova En paral·lel, FGC té intenció de millorar tota la maquinària del Funicular de la Santa Cova, tal com vam fer amb el de Sant Joan, una obra que suposarà una inversió d'uns 2 milions d'euros. Les instal·lacions van tornar a oferir servei el 17 d'agost després de dos anys d'obres durant els quals s'ha realitzat una revisió a fons de la infraestructura per a millorar-ne les prestacions i modernitzar-la. El mateix dia es va obrir al públic el nou mirador de Sant Joan i el centre d'interpretació del Geoparc de la Catalunya Central i del Parc Natural de la Muntanya de Montserrat. Entre els projectes de futur, FGC té intenció d'adequar l'espai museístic de la Santa Cova per adaptar-lo al projecte del Geoparc i del Parc Natural de la Muntanya de Montserrat.

Summary: FGC arrenca dilluns les obres per fer una tercera via al Cremallera de Montserrat


La proposició de llei estableix accions per aprofitar les restes d’aliments i utilitzar els excedents per a la donació ACN Barcelona.-La proposició de llei sobre l’aprofitament de l’excedent alimentari, presentada pel PSC, es continuarà tramitant al Parlament després de superar el debat sense cap esmena a la totalitat presentada. La norma estableix accions per a productors, distribuïdors, consumidors i entitats per tal d’aprofitar les restes d’aliments preparats o el menjar en bon estat, prevenir el malbaratament alimentari i utilitzar els excedents per a la donació. El diputat socialista Raúl Moreno ha destacat que cal implicar tots els agents: l’administració, la indústria agroalimentària, els restauradors i les famílies. “Aquesta llei no va en contra de ningú i el tràmit legislatiu ens ha de permetre seure i parlar amb tots els sectors”, ha afegit. Una de les mesures que el diputat ha destacat és que sigui habitual la practica d’endur-se amb una carmanyola el menjar sobrer dels restaurants.  El text també estableix el dret de les entitats d’acció social a rebre aliments per atendre els col·lectius més desfavorits. Així mateix, regula el dret dels consumidors a rebre informació per part de les administracions o les superfícies comercials sobre el malbaratament alimentari, amb l’objectiu de canviar els hàbits de consum. A més, el diputat Moreno ha apostat per reproduir les “molt bones pràctiques” que ja estan aplicant diversos ajuntaments establint acords per tal de garantir menjar a  les famílies que ho necessiten. Respecte al dret a emportar-se amb una carmanyola el menjar sobrer dels restaurants, Moreno ha considerat que els restauradors han de prendre consciència del dret dels consumers a exigir-ho mentre que els consumidors han de perdre la vergonya.

Summary: El Parlament dóna llum verda a la tramitació de la llei del PSC sobre l’aprofitament de l’excedent alimentari


El president del govern espanyol, Pedro Sánchez, vol tornar-se a reunir per videoconferència amb els presidents autonòmics el pròxim diumenge 22 de març a les 10 del matí, segons ha anunciat La Moncloa. A la reunió Sánchez informarà els presidents de la gestió que l'executiu espanyol està fent en la lluita contra el coronavirus. Segons La Moncloa, la trobada també ha de servir per "reforçar les línies de coordinació i col·laboració amb les comunitats i ciutats autònomes". Des de la Generalitat asseguren que encara no han decidit si el president, Quim Torra, participarà de la reunió. A la primera sí ho va fer, però Torra va criticar el funcionament i la utilitat de la reunió. (La Moncloa ha informat en un primer moment que la reunió tindria lloc dissabte 21, i posteriorment ha emès una actualitzció puntualitzant que serà diumenge 22. La notícia original ja ha estat corregida) Serà la segona reunió telemàtica amb els presidents autonòmics des de l'inici de la crisi del covid-19 (la primera va tenir lloc diumenge passat). En aquesta ocasió Sánchez tornarà a topar previsiblement amb les crítiques del president de la Generalitat, Quim Torra, que el passat dia 15 ja va demanar –sense èxit- el confinament total de Madrid i Catalunya i un enduriment de les mesures, que considera insuficients per aturar l'expansió de l'epidèmia. Sobre la taula també les crítiques de la Generalitat per la centralització de la gestió i la confiscació de material mèdic per part del Ministeri de Sanitat. La consellera de Salut, Alba Vergés, va denunciar aquest dimecres que la intervenció del Ministeri està impedint que el material arribi als centres hospitalaris i assistencials de Catalunya. "Ens consta que empreses i centres sanitaris han rebut missatges d'aturar les comandes o confiscar material per a centralitzar-lo a Madrid", va apuntar. En aquest sentit, l'alcalde d'Igualada, Marc Castells, va denunciar també aquest dimecres que "4.000 mascaretes preparades per a ser enviades a l'Hospital d'Igualada estan aturades a Madrid i pendents d'algun tràmit o inspector que autoritzi aquest enviament".  Per contra, el director del Centre de Coordinació d'Alertes i Emergències Sanitàries, Fernando Simón, va negar la major aquest dimecres. En roda de premsa des de La Moncloa va assegurar que el Ministeri està abastint totes les CCAA i va apuntar que el repartiment es fa "de la manera més justa possible".  De fons també les crítiques de la Junta d'Andalusia, que va enviar una carta al ministre de Sanitat, Salvador Illa, denunciant la situació "d'absoluta precarietat" dels hospitals andalusos després que la Guàrdia Civil requisés 150.000 mascaretes a una empresa andalusa que havia de proveir-los.

Summary: ACTUALIZACIÓ:Sánchez convoca una nova reunió per videoconferència amb els presidents autonòmics per al diumenge


Jone Goirizelaia és diputada d'EH-Bildu i històrica advocada d'etarres. Aquest dimecres, juntament amb el diputat del PNB Iñigo Iturrate, ha assistit com a públic al judici. El Parlament basc té dos seients reservats a la sala perquè ho va sol·licitar i el tribunal li ho va autoritzar. A la sortida de la vista, ha assegurat que es tracta d'una "causa general contra l'independentisme". "És un judici polític encara que vulguin revestir-lo jurídicament", ha manifestat en declaracions a l'ACN. Per a la diputada, el tribunal està vulnerant drets fonamentals dels acusats i ha criticat, entre d'altres, que no es garanteixi el dret a la llibertat i que puguin preparar el judici des de fora de la presó. Creu que tampoc es garanteix el dret a la defensa ni a un tribunal imparcial. "Són persones conegudes i no han fet res per eludir l'acció de la justícia", ha afegit. La decisió d'enviar una delegació del Parlament basc a les sessions del judici sorgeix d'una compareixença dels familiars dels presos a la Comissió de Drets Humans del Parlament basc. Els familiars els van demanar que visitessin els presos independentistes a les presons catalanes i aquests els van emplaçar a enviar una delegació a les sessions del judici. La iniciativa va ser tirar endavant amb l'aprovació d'una proposició no de llei. L'objectiu, segons ha explicat Goirizelaia, és seguir les sessions del judici com a "observadors" per "transmetre el que veiem a l'interior". La diputada d'EH-Bildu no s'ha mostrat sorpresa pels arguments que ha esgrimit aquest dimecres la fiscalia en el tràmit de qüestions prèvies. En canvi, sí ha dit esperar amb "expectació" com resol la sala les qüestions prèvies que han sol·licitat les defenses. Goirizelaia, que és advocada de professió, creu que alguns aspectes es poden resoldre en la sentència, però que altres "afecten directament al dret de defensa i a un judici amb totes les garanties" que s'haurien de resoldre "amb anterioritat". Vulneració de drets fonamentals  Goirizelaia creu que s'estan vulnerant drets com el d'un judici amb totes les garanties amb el que les defenses plantegen "en relació a la falta d'accés a documents que després s'utilitzen com a prova". "Tothom ha d'estar al procediment amb igualtat d'armes", ha dit. La diputada basca també considera que s'està vulnerant el dret a la doble instància, ja que davant d'aquesta sentència només es pot presentar recurs d'empara. A més, ha recordat que la sentència del Tribunal d'Estrasburg sobre el cas d'Arnaldo Otegi remarca que els acusats han de tenir la "sensació" que el jutge és imparcial. El tribunal europeu va donar la raó a Otegi i quatre demandants més dictaminant que l'Audiència Nacional va violar el seu dret a un judici just a Espanya.  La diputada d'EH-Bildu també ha coincidit amb les defenses en vulneració dels drets de "participació política, expressió i reunió i manifestació". "Crec que els límits que planteja la legislació internacional es vulneren amb les actuacions que veig que es jutgen aquí", ha reblat. "És un judici polític" Després d'assistir a la segona sessió del judici, Goirizelaia ha afirmat que espera que la sentència "no sigui la conseqüència d'un judici polític". A més, ha defensat que qualsevol qüestió diferent a la llibertat suposa "menystenir les seves garanties". Ha explicat també les "dificultats" per als lletrats a l'hora de preparar un judici des de la presó i que els acusats afronten el judici "amb un estrès afegit". "Quan una persona declara ha d'estar tranquil·la, els advocats estrangers es sorprenen molt de com es treballa a la justícia espanyola", ha valorat. La diputada considera que, en base a la jurisprudència del TC, tots ells haurien d'estar en llibertat provisional.  També entén que les defenses hagin començat a anunciar que recorreran a Estrasburg la suposada vulneració de drets fonamentals i confia que la sentència sigui "diferent al plantejament de les acusacions". "En cas que no sigui així i pel que he vist a les qüestions prèvies entén que tenen esperança en el tribunal europeu", ha dit.

Summary: Jone Goirizelaia, de la delegació basca al Suprem: "És un judici polític encara que vulguin revestir-lo jurídicament"


La candidata del PP, Cayetana Álvarez de Toledo, ha qualificat "d'escandaloses" les rodes de premsa dels polítics catalans empresonats. "Una cosa és no ser una democràcia militant, i l'altra cosa que siguem una democràcia estúpida", ha afirmat, tot assegurant que no és just que ells puguin oferir rodes de premsa i no ho puguin fer les persones que estan empresonades per violació o altres delictes. La candidata s'ha mostrat partidària de canviar la legislació perquè persones "acusades d'uns delictes tan greus" no puguin ser candidats a unes eleccions. En una roda de premsa a l'Agència Efe, Álvarez de Toledo ha anunciat que malgrat que no hauria actuat com Inés Arrimadas i ella sí que s'hauria presentat a la investidura al Parlament o hauria presentat una moció de censura, veu "factible" un acord amb Ciutadans.

Summary: Álvarez de Toledo, sobre les rodes de premsa a la presó: "Per què ells sí i no un pres acusat de violació?"


Més de vuitanta ajuntaments de municipis fruiters lleidatans, organitzacions agràries, cooperatives i Afrucat han enviat cartes al delegat del Govern a Lleida, Ramon Farré al president del govern espanyol, Pedro Sánchez, al ministre d'Agricultura, Luís Planas, i a altres representants de l'Estat, per reclamar bonificacions en l'IRPF i en les quotes de la Seguretat Social per als pagesos i els seus treballadors, i també compensacions en l'IBI. L'objectiu d'aquestes demandes és atenuar l'impacte negatiu que -asseguren- està tenint en el sector de la fruita la pandèmia i altres factors externs com ara l'increment de costos per adoptar mesures de prevenció o per l'augment del Salari Mínim Interprofessional o les afectacions meteorològiques.  Amb les peticions que ara es cursen, els municipis de la fruita dolça i les organitzacions del sector volen reduir l'impacte que ja està tenint sobre els professionals de la fruita dolça i els municipis que en depenen la conjunció enguany d'un seguit d'elements externs a les dinàmiques del sector que "posen en qüestió la continuïtat de moltes explotacions".    Aquests elements, i així es detalla a les missives enviades, són els increments de costos -de prevenció i logístics- derivats de la pandèmia, la darrera pujada del Salari Mínim Interprofessional (SMI) i les afectacions climàtiques i meteorològiques que, en forma primer d'un hivern excessivament càlid i d'una primavera anormalment freda després, han comportat una reducció notable dels rendiments per hectàrea. A més, un seguit de tempestes de calamarsa sofertes aquest mes de juny a les zones productores de Lleida i Osca han malmès una part important de la producció de fruita de pinyol i "han acabat convertint una campanya que es preveia acceptable en un any molt negatiu".   Tot plegat, desemboca en una situació "difícil" que "agreuja un context de crisi de preus que dura ja més de cinc anys i exigeix mesures de suport decidides si el que es vol es garantir la continuïtat d'un sector que és motor econòmic de la Catalunya interior des de fa dècades". És per això que, des dels municipis productors fan ara aquesta petició d'ajuda i confien que se'ls escolti, assenyala en nom dels municipis implicats i les organitzacions sindicals i empresarials del sector Manel Ezquerra, l'alcalde d’Alcarràs.   En concret, els municipis i les organitzacions del sector reclamen una reducció dels mòduls de cotització de l'IRPF per als productors de fruita dolça, l'exempció dels pagaments a la Seguretat Social que els pagesos i les empreses agràries han de satisfer pels seus treballadors i, també, que l'Estat "compensi" l'IBI rústic als municipis de la zona afectada per permetre els respectius consistoris aplicar bonificacions o exempcions als pagesos propietaris "sense posar en risc l'equilibri de les finances municipals".

Summary: Els municipis de la fruita dolça reclamen a l'Estat bonificar l'IRPF i les quotes de la Seguretat Social als pagesos


L'Hospital Sant Bernabé de Berga ha confirmat aquest diumenge la segona persona morta a causa de la malaltia per coronavirus. En un comunicat, el centre de referència del Berguedà explica que la defunció es va produir divendres, però no s'ha donat a conèixer fins aquest cap de setmana perquè s'estava a l'espera dels resultats de la prova de confirmació. El centre continua amb nou pacients ingressats per haver donat positiu per coronavirus i un professional sanitari. D'altra banda, hi ha onze sanitaris més, que també han resultat ser positius, que es troben en règim d'aïllament i seguiment domiciliari.

Summary: L'Hospital Sant Bernabé de Berga confirma una segona mort per coronavirus


El director del Parc del Montnegre i el Corredor, Antoni Bombí, reclama "una regulació de caràcter sectorial" i més control sobre "aquells que comercialitzen" els pinyons per poder "eradicar" els robatoris de pinyes. Bombí parla de persones que "de manera irregular" i "sense permís dels propietaris" entren a les finques i s'enfilen als pins per recollir pinyes. "És un problema general del país, no només del Montnegre", alerta en unes declaracions a l'ACN.  Les pinyes tarden uns tres anys a madurar i la seva recollida inapropiada en pot frenar la producció d'anys posteriors. El pinyó català "està ben pagat" i és de molt bona qualitat. El pinyó és ven entre 30 i 40 euros al quilo al supermercat.  El director del Parc reclama una regulació per "saber on han estat recollits" els pinyons que es posen a la venda.  El control, segons ha explicat, hauria de ser més exhaustiu "en el moment en què comencen els tractaments per extreure i emmagatzemar els pinyons". Bombí , en aquest sentit,  considera que els autors dels robatoris estan "sovint aixoplugats per empresaris".  De la mateixa manera, demana que "progressivament" tothom pugui recollir pinyes "amb els permisos adequats i la seguretat oportuna". Els propietaris "ja ni es proposen" obtenir beneficis per la collita de pinyes, ha explicat.  A nivell mediambiental, avisa  que les pinyes tarden uns tres anys en madurar i que en cas d'agafar-les quan encara són joves "espatlles la producció d'anys posteriors". "Les persones que les recullen no tenen experiència", afegeix.

Summary: El Montnegre reclama més control sobre el comerç de pinyons per frenar el robatori de pinyes


La Sala Contenciosa del Tribunal Suprem es reunirà dilluns a partir de les 10.30h per decidir si atura cautelarment l'exhumació de les restes del dictador Francisco Franco del Valle de los Caídos. A principis de desembre el tribunal va admetre a tràmit un recurs de la família contra l'acord del Consell de Ministres del 8 de novembre que donava peu al procediment administratiu per exhumar les restes del dictador. Els familiars reclamen com a mesura cautelar que es paralitzi el trasllat fins que el Suprem dicti sentència sobre el fons el recurs. Els nets del dictador addueixen "irregularitats" en el procediment d'exhumació. El govern espanyol va canviar la llei de memòria històrica per tal que només puguin estar enterrats al Valle de los Caídos persones que van morir a la Guerra Civil.

Summary: El Suprem decidirà dilluns si atura l'exhumació de Franco


El portaveu adjunt de JxCat, Eduard Pujol, ha respost a la líder de Cs Inés Arrimadas que si vol "acabar" amb els llaços grocs que "elimini la vergonya de la presó i l'exili" i que deixi de "flirtejar amb el franquisme i ho faci amb les actituds democràtiques". Pujol ha apuntat que la realitat ha vençut a Ciutadans perquè "no hi ha fractura social" a Catalunya. Així, el diputat ha manifestat que Catalunya "té un problema amb l'Estat perquè fins ara s'ha mostrat sort i mut". Amb tot, ha acceptat que al país hi ha un "xoc d'idees". "És normal, és una topada forta que ja s'ha donat en altres societats després de la crisi econòmica", ha expressat. Pujol ha aprofitat per donar la benvinguda als consellers en els escons i ha celebrat la "valentia" dels nous membres de l'executiu. Després de reivindicar "el coratge" dels consellers per acceptar l'encàrrec del president Torra, Pujol ha demanat que es tregui l'aigua clara del què ha suposat per Catalunya "l'artefacte maligne" del 155. "Hem de saber quin ha estat el mal del 155 i fer polítiques per la reparació", ha assegurat. En aquest sentit, Pujol ha exigit que els "pares, mares i tiets" del 155 demanin disculpes a Catalunya per l'aplicació de l'article constitucional.  "El país es mereix una disculpa per moltes raons. Però socialment el 155 ens l'ha fet massa grossa", ha denunciat el diputat. El portaveu adjunt de JxCat ha finalitzat la seva primera intervenció al ple dient que el bon govern "sempre torna" i que són temps de servir el país. "Fer república és transformar i construir. Transformar és avançar en l'equitat, responsabilitat social i igualtat. La transformació és una obligació del nou govern", ha apuntat.

Summary: Pujol (JxCat) a Arrimadas, "Deixi de flirtejar amb el franquisme i faci-ho amb les actituds democràtiques"


"Per què, acabada la instrucció i fins al judici, no es pot decretar una llibertat condicional? Crec que és una possibilitat que han de demanar les persones afectades i que els jutges han de valorar". Són paraules del primer secretari del PSC, Miquel Iceta, aquest dimecres al vespre en una entrevista a 'La Nit a 8tv', i en aquest mateix sentit s'ha expressat aquest dijous als micròfons de Catalunya Ràdio en referència als dirigents polítics empresonats. "Ara entrarem en fases diferents que permetrien no només un trasllat; i no vull aixecar expectatives amb una cosa tant delicada, però algú podria demanar llibertat condicional; tenen dret a demanar-ho", ha afegit insistint que és decisió dels jutges.  Iceta, que ha descartat comparar-ho a la "política decidida" de la dispersió d'etarres com "un instrument per acabar amb el terrorisme", ha afegit que el jutge que instrueix és qui indica "on vol" els investigats. I en rebutjar-ne la presó preventiva actual, Iceta ha afegit que és quan hi ha condemna que, després de diversos tràmits, el govern espanyol, des d'Institucions Penitenciàries, pot decretar un eventual trasllat.

Summary: Iceta planteja la llibertat condicional dels polítics presos fins al judici


Sitges es submergirà aquest any en el centenari de la ciutat-jardí de Terramar per reivindicar-ne el seu llegat, en una simbiosi entre passat i present. A partir del proper 29 de març, la vila acollirà nombroses activitats que giraran entorn aquest espai construït a principis del segle XX a la zona de Ponent, ideat com un jardí cosmopolita on la classe benestant pogués evadir-se. Fins el 15 de setembre, es crearà una exposició itinerant, s’oferiran recorreguts a través de les cases modernistes i també es podrà degustar un menú inspirat en el 1919, entre altres activitats populars. “Gràcies a Terramar tenim la unió entre el Sitges antic del modernisme i el Sitges que neix a principis del segle XX, i volem posar-ho en valor”, destaca la coordinadora del centenari, Alba Gracia. La idea inicial de Francesc Armengol, Josep Maria Martino i Miquel Utrillo ara fa cent anys projectava un gran complex amb casino, auditori i teatre, envoltat per uns grans jardins versallesos on hi hagués també un hotel i un autòdrom. D’aquella iniciativa, però, se’n va desenvolupar només una part, i ara el Centenari de Terramar es proposa fer emergir aquell passat sense descuidar que l’espai encara bull d’activitat. Gracia assegura que els actuals jardins i el passeig marítim són només una petita part de tot el llegat emocional i històric que ha deixat Terramar per a Sitges. La coordinadora del centenari destaca que l’espai significa l’origen del “cosmopolitisme” que a dia d’avui caracteritza el municipi, mentre també va ser el punt de partida de l’skyline marcat per les cases modernistes de tot el litoral.  Al mateix temps, Gracia destaca que Terramar és un espai que “segueix viu”, gràcies sobretot a les activitats que constantment s’organitzen als jardins, i que els últims anys han tingut més ressò mediàtic gràcies al festival de música que s’hi celebra a l’estiu. “Tot i que el Terramar va néixer amb una part que ha resultat utòpica, l’espai segueix sent dinàmic i vertebra tota la zona de Ponent de Sitges”, celebra. Per posar en valor aquesta combinació entre passat i present, la vila viurà nombroses activitats fins el proper mes de setembre. El bloc central del centenari serà una exposició itinerant que s’inaugurarà divendres 29 de març, i que recorrerà espais vinculats històricament a la ciutat-jardí, com l’església del Vinyet, l’autòdrom de Sant Pere de Ribes, el club de golf o l’hotel que actualment s’aixeca sobre l’antic park-hotel del 1919.  A partir d’aquí, el programa el completaran activitats familiars i culturals, que inclouran tant propostes gastronòmiques, com museístiques i arquitectòniques. “Volem posar en comú tots els conceptes de Terramar que tenen els sitgetans”, resumeix la coordinadora, que confia atraure tant participants locals com forans.

Summary: Sitges reivindica el llegat de la ciutat-jardí Terramar l’any del seu centenari


El ple de la Diputació de Barcelona no ha aprovat aquest dijous la moció presentada per la CUP-PA que pretén prohibir maniobres de l'exèrcit espanyol a Collserola. El text només ha comptat amb els vots favorables de la CUP i d'Entesa. ERC i CiU s'hi han abstingut, i PSC, PP i Ciutadans hi han votat en contra. El membre de la CUP Aram Ramon s'ha estranyat de les abstencions en declaracions a l'ACN, atès que els dos grups van votar a favor d'una moció idèntica ahir al Consell Metropolità de l'Àrea Metropolitana de Barcelona. Tot i l'entrebanc d'avui, Ramon confia que el Consorci del Parc de Collserola elaborarà un reglament en sintonia amb el que demana el seu grup. La moció de la CUP-PA havia de servir per demanar al Consorci del Parc Natural de la Serra de Collserola i al Govern que impulsin mesures per "fer efectiva" la prohibició d'entrenaments de l'exèrcit espanyol als espais naturals del massís. El text insta els ajuntaments amb terme municipal i limítrofs al parc que també emprenguin mesures "proactives" en aquest sentit.  El Consorci, el Parlament i diversos consistoris han adoptat en els darrers mesos acords per impedir les activitats militars al parc, però l'exèrcit s'hi ha continuat entrenant. Els cupaires volen que aquests acords no quedin en paper mullat i que el Consorci i la Generalitat creïn la normativa que impedeixi els exercicis militars. Tenint en compte que l'AMB ja hi va votar a favor ahir, Aram Ramon treu importància a l'entrebanc d'avui, tot i que no amaga que li ha sabut greu. "Ahir vam arribar a un acord amb ERC, Entesa i el PSC per tirar endavant la moció al Consell Metropolità de l'AMB. El PSC al final se'n va desmarcar, però a CIU no li va costar gaire afegir-s'hi", ha explicat Ramon. És per això que no ha entès la decisió d'avui dels dos grups i l'ha atribuït a "algun pacte relacionat amb alguna altra qüestió". El text inicial dels cupaires instava el Consorci del Parc Natural de Collserola i els ajuntaments a requerir la presència de la Policia Local i els Mossos d'Esquadra per donar compliment a la prohibició d'activitats de l'exercit en espais no estrictament militars. També demanava incoar expedients sancionadors en cas necessari.

Summary: La Diputació de Barcelona no aprova la moció de la CUP per prohibir entrenaments de l'exèrcit a Collserola


El president de la Conferència Episcopal Espanyola (CEE), Ricardo Blázquez, ha explicat que l'entitat que presideix "no té autoritat sobre les diòcesis" per demanar que facin un estudi històric sobre els casos d'abusos sexuals. En relació a aquesta qüestió "que cada diòcesi faci el que consideri oportú", ha manifestat Blázquez durant la compareixença que ha fet aquest dimecres, uns dies després d'assistir a la trobada convocada pel papa Francesc al Vaticà per tractar com afrontar els abusos sexuals. El màxim representant de la CEE ha explicat que està a l'espera de rebre de Roma unes "normes" que seran "no només orientacions" i de les que els bisbes s'hauran d'"examinar".  Blázquez ha explicat que durant la trobada sobre els abusos sexuals a Roma es van dir "moltes coses plenes d'inquietud i patiment" i ha reconegut que cal "canviar definitivament de forma d'actuar en aquest àmbit, definitivament i tothom". Durant la compareixença també ha explicat des de la presidència de la CEE ha rebut "diverses" víctimes i s'ha mostrat disposat a rebre'n més.  Pel que fa a la demanda del Ministeri de Justícia a la CEE pel que fa als abusos sexuals, Blázquez ha dit que les diòcesis i la conferència episcopal estan "disposats a col·laborar" però la seva "col·laboració directa és amb els tribunals". També ha dit que li sembla que "no és bo des del punt de vista social" que els denunciats apareguin com a condemnats.

Summary: Blázquez diu que és cada bisbe qui decidirà si fa un informe històric sobre els abusos sexuals al seu bisbat


Aquest dilluns s’ampliarà fins a Castelló d’Empúries ACN Masarac.-Els equips de recerca reprenen aquest dilluns al matí la recerca de l’home desaparegut divendres passat la riera de l’Anyet, a l’Alt Empordà, quan el vehicle en què viatjava amb la seva dona per una carretera de Masarac va caure a l’aigua. Segons han informat els Bombers de la Generalitat, està previst que a partir de dos quarts de nou del matí es repetís el dispositiu d’aquest cap de setmana, amb la participació de Mossos d’Esquadra, ADF, les GRAE de muntanya i subaquàtics i efectius de Protecció Civil. També, hi prendran part mitjans aeris. Aquest dilluns, la recerca s’ampliarà fins a Castelló d’Empúries després que aquest diumenge es fes fins a la desembocadura de la Muga. Ahir, els equips de rescat van localitzar el cos sense vida de la seva dona a mig quilòmetre d’on va aparèixer el cotxe.

Summary: Es reprèn la recerca de l’home desaparegut divendres a la riera de l’Anyet


El Consolat General de Colòmbia a Barcelona, la Casa Amèrica Catalunya i l'Obra Social 'la Caixa' han organitzat a la capital catalana una setmana d'activitats dedicada al Premi Nobel de Literatura Gabriel García Márquez coincidint amb els cinc anys de la mort. De fet, García Márquez va viure vuit anys a Barcelona, entre 1967 i 1975, on va escriure 'El otoño del patriarca' i 'Doce cuentos peregrinos'. En el primer dels actes d'homenatge s'ha mostrat el registre consular del Nobel quan va arribar a Barcelona l'any 1967 en una instal·lació  creada per l'ocasió per l'artista colombià Yosman Botero. La celebració arrenca aquest dijous i acabarà el 13 d'abril.   Entre les activitats hi ha tallers per a nens, taules rodones, tallers amb periodistes, il·lustradors i escriptors com Luis Goytisolo, així com una ruta literària pel barri de Sarrià, la zona de Barcelona on més anys va viure García Márquez i una sessió del Club de Lectura Internacional Barcelona-Medellín que estarà dedicada a 'El amor en los tiempos del cólera'.    'El rastro de Gabo en Barcelona' tindrà lloc en diferents espais de la ciutat, com el Consolat de Colòmbia, la Casa Amèrica Catalunya, la plaça Joan Coromines, la Biblioteca Jaume Fuster, entre d'altres.    Col·laboren en aquest homenatge 'La Vanguardia', Penguin Random House, la Agencia Literaria Carmen Balcells, el Máster de Periodisme Literari de la UAB, la Fundación Gabriel García Márquez para el Nuevo Periodismo Iberoamericano, Altaïr Magazine, Biblioteques de Barcelona i Barcelona Ciutat Literària.

Summary: 'El rastro de Gabo en Barcelona' homenatjarà García Márquez a través de diverses activitats


Pocs dies abans que 'Les noies de la Principal', la segona novel·la de Lluís Llach, es publiqui a Alemanya, un grup de llibreters i editors estrangers visitarà Porrera per conèixer al seu autor i l’ambient en què s’inspira l’obra. El viatge pretén promocionar aquesta obra, que es posarà a la venda el 7 de març de la mà de l’editorial Suhrkamp Verlag -especialitzada en grans noms de la literatura universal contemporània- i amb la traducció de Petra Zickmann. Segons un comunicat de l’Institut Ramon Llull, entre la vintena de representants alemanys que visitaran aquest municipi del Priorat hi ha 14 llibreters. Tots ells estaran a Porrera de divendres a diumenge. Durant aquests dies participaran en diverses activitats, com una visita a les vinyes de Lluís Llach -escenari clau en la construcció de 'Les noies de la Principal'-, una lectura de la novel·la i una ruta literària per aquest municipi. 'Les noies de la principal' és el retorn de Lluís Llach a les llibreries després de l’èxit del seu debut literari amb 'Memòria d’uns ulls pintats'. Publicada a finals del 2014, aquesta novel·la és el retrat de la Catalunya vinatera des de finals del segle XIX fins al segle XXI a partir de la història de tres generacions de dones –àvia, mare i filla- que regenten la Principal, el casal més conegut d’un poblet de la comarca de l’Abadia. La bona mà de la família per fer prosperar les vinyes queda enterbolida pel misteriós assassinat, just abans de l’inici de la Guerra Civil, del capatàs de la finca, que un inspector de policia està decidit a resoldre. Segons un comunicat, el suport a la promoció que fan els editors estrangers dels títols de la literatura catalana que publiquen és una de les línies d’acció estratègiques que l’Institut Ramon Llull duu a terme de forma habitual per tal de garantir la bona acollida de la literatura catalana a l’exterior. Tant l’editorial holandesa Meridiaan Uitvegers com la italiana Marsilio Editori, que publicaran 'Les noies de la Principal' d'aquí a poc, també tenen previst visitar Porrera i reunir-se amb Lluís Llach per la promoció de les seves respectives traduccions.

Summary: Una vintena de llibreters i editors alemanys visita Porrera coincidint amb la traducció de 'Les noies de la Principal'


És una mesura presa "de manera unilateral", poc "progressiva" i que "afecta els més dèbils". Així defineix el Gremi del Motor la proposta per part de l'Ajuntament de Barcelona de restringir la circulació de les motos i ciclomotors més vells a les Zones de Baixes Emissions de l'àmbit Rondes de Barcelona els dies d'alta contaminació de set del matí a vuit del vespre. El vicepresident de l'associació i representant de la secció de motos, Xavier Arenas, ha lamentat que el consistori no prengués aquesta decisió, anunciada a principis del mes d'abril i que entrarà en vigor a partir del desembre, de manera "consensuada" amb el sector. En una entrevista amb l'ACN, Arenas ha assegurat que el sector "és conscient que la qualitat de l'aire és vital", però ha dit que aquesta mesura hauria d'haver estat "més progressiva". Segons el vicepresident del Gremi del Motor, aquesta restricció "afectarà" especialment "aquells que tenen menys capacitat de compra" perquè "la majoria de la gent no té un vehicle antic per voluntat pròpia". Arenas ha destacat que, de moment, la mesura ha creat "alarma social", però que no hi ha hagut cap afectació en les vendes. Amb tot, ha insistit que els venedors de motos de segona mà seran "els primers que ho notaran".    Des del sector critiquen que s'hagi "segmentat per anys" a l'hora de decidir quines motos podran circular els dies d'alta contaminació a la capital catalana. La restricció afectarà aquelles motos i ciclomotors matriculats abans del 2003, un fet que el vicepresident del Gremi del Motor ha criticat perquè no es té en compte "ni les cilindrades ni la tecnologia" utilitzada. "Estem posant en el mateix sac motos que poden tenir una alta contaminació, però també altres que segurament poden tenir una contaminació bastant reduïda", ha afirmat.  El vicepresident del Gremi del Motor ha dit que aquesta mesura pot provocar que s'incrementi la venda de vehicles nous a mig termini, però ha remarcat que "no és la manera" de fer que es "renovi el parc", un fet que segons ell és "fonamental". A més, ha descartat que les motos siguin un problema per a la mobilitat de la ciutat. "Les motos són una solució al trànsit, no un problema", ha assegurat.  Segons l'últim informe de mobilitat realitzat per l'Ajuntament de Barcelona, el 48% dels desplaçaments en vehicle privat dins de la ciutat es realitzen en moto, una xifra només lleugerament inferior a la del cotxe, que se situa en el 50%. A la ciutat de Barcelona circulen entre 240.000 i 280.000 motos cada dia. El 40% són altament contaminants i, per tant, veuran el seu ús restringit els dies d'alta contaminació a partir del desembre. Malgrat que la restricció afecta molts ciutadans, Arenas ha lamentat la "falta de comunicació" per part de l'Ajuntament sobre la mesura, ja que segons ell hi ha gent que encara no té clar en què consisteix. En aquest sentit, ha recordat que la restricció "només s'aplicarà els dies d'alta contaminació" i que la resta de dies els usuaris amb motos i ciclomotors matriculats abans del 2003 podran circular amb normalitat per la ciutat.   Alternatives a la moto particular  El representant de motos del Gremi del Motor creu que, a causa de la restricció, algunes persones "analitzaran les possibilitats de transport públic abans de comprar-se una moto nova". Tanmateix, ha remarcat que "l'alternativa pública no arriba a tothom ni és una alternativa rendible per a molta gent que viu a Barcelona". Segons Arenas, "limitar el vehicle particular en molts casos és un problema greu" perquè hi ha ciutadans "que no tenen una alternativa real en el transport públic". "La moto, agradi més o menys, és una alternativa a la circulació i és més una solució que un problema", ha assegurat.  A banda del transport públic, existeixen altres alternatives a l'ús particular de la moto, com per exemple el 'motosharing'. Des del Gremi del Motor la consideren una "alternativa real"  i "bona per a l'aire" de les ciutats. "No deixa de ser una competència, però és cap a l'evolució i el futur", ha remarcat.  Arenas ha afirmat que el sector "s'ha d'adaptar i negociar" amb aquest tipus de companyies "si són un bé comú per a la societat i la ciutat". A més, no ha descartat que el futur del sector apunti precisament cap a la venda de vehicles a aquest tipus de companyies i no cap a la venda de vehicle a particulars.

Summary: El Gremi del Motor diu que la restricció en l'ús de motos velles és una "mesura unilateral" que "afecta els més dèbils"


La nova tecnologia permetrà que els vehicles del SEM rebin suport mèdic en remot amb més capacitat i millor fiabilitat ACN L'Hospitalet de Llobregat.-El 5G serà el gran protagonista de la 14a edició del Mobile World Congress (MWC) i el Govern ha aprofitat l'arrencada del certamen aquest dilluns per presentar una prova pilot per incorporar aquesta tecnologia a les ambulàncies del Sistema d'Emergències Mèdiques (SEM). El que s'ha portat al MWC és un prototip d'ambulància equipat amb tres càmeres que utilitzen la tecnologia de connectivitat 5G. Una de les càmeres, la instal·lada a l'interior del vehicle, pot ser activada pels sanitaris en cas de necessitar suport d'un especialista en casos d'emergències complicades que requereixin un determinat nivell d'especialització. El que permet el 5G és oferir més capacitat i fiabilitat que el 4G actual i, per exemple, garantir una transmissió correcta de la imatge i el so quan el vehicle està en moviment o en llocs amb molta afluència de gent.  El Govern, que aprovarà l'Estratègia 5G de Catalunya aquest dilluns, té l'objectiu de convertir Catalunya en un pol tecnològic mundial en aquesta tecnologia. És per això que, de la mà del SEM i Vodafone, ha presentat aquesta prova pilot que vol demostrar que les potencialitats del 5G poden suposar una revolució en molts camps, entre ells la salut.  Tot i que la implantació del 5G no arribarà a Catalunya fins el 2021, el Govern, que el té com un projecte estratègic de país, ha escollit el SEM per simular la seva aplicació pel seu alt nivell de tecnificació. Actualment, les 417 ambulàncies del SEM, per exemple, estan geolocalitzades i compten amb sensors per controlar diversos paràmetres. Així, aquesta prova pilot servirà per demostrar si és viable i econòmicament rendible incorporar aquesta tecnologia. L'ambulància connectada amb 5G és un vehicle dotat de multitecnologia i serveis de comunicació avançats que, sobre una xarxa 5G i amb una comunicació dedicada pot, per exemple, rebre suport especialitzat remot en temps real i amb vídeo d'alta definició durant l'atenció al pacient dins l'ambulància o, en un futur, comunicar la unitat del SEM amb altres vehicles (V2V) o infraestructures (V2i) per obrir-se pas i guanyar temps en l'arribada a l'hospital. La càmera interior enviarà una imatge en temps real i a través d'un suport tauleta que serà doble. D'una banda s'observarà l'aspecte del pacient dins la unitat del SEM i, de l'altra, la del monitor amb les constants vitals de l'afectat i l'electrocardiograma. Alhora, s'estableix conversa entre l'equip de l'ambulància i el metge, que donarà les indicacions per col·laborar en l'atenció al pacient.  Aquesta càmera podria funcionar amb la tecnologia actual 4G. El que aporta la següent generació de connectivitat és major velocitat, més fiabilitat, un retard mínim i una connectivitat massiva de dispositius IoT, entre d'altres.  L'ambulància també comptarà amb dues càmeres exteriors, una al davant i l'altre al darrere, que podran enregistrar imatges de l'exterior en situacions en què siguin rellevants, com en cas d'atemptat terrorista o d'accident de trànsit.  En la presentació de la prova pilot hi han assistit el president de la Generalitat, Quim Torra; i els consellers de Polítiques Digitals, Jordi Puigneró, i de Salut, Alba Vergés. La titular de Salut ha subratllat que amb aquesta prova pilot es pretén posar "la tecnologia al servei de les persones" i ho ha qualificat com un "avenç important" per al sector.  L'estratègia 5G del Govern  Pel Govern l'ambulància connectada al 5G és una exemple de l'estratègia que aprovarà aquest dilluns el consell executiu, que es reuneix excepcionalment aquesta tarda. També n'és exemple el cotxe "del futur", també connectat i autònom, i en aquest sentit Puigneró ha anunciat un acord amb Occitània per intentar desplegar "el corredor 5GM del Mediterrani", és a dir, "un banc de proves al sud d'Europa" per aquest tipus de vehicle. "Volem ser la capital mundial del 5G", ha conclòs Puigneró.  Tant el corredor com la política estratègica sobre el 5G pretenen "desestacionalitzar" el Mobile, ha afegit el president de la Generalitat, Quim  Torra. "Que realment Catalunya sigui capaç, com una de les zones més atractives on invertir al sud d'Europa, de convertir-se en un país que cada dia treballa per ser líder en el món de la digitalització", ha resolt.

Summary: El Govern presenta al MWC la primera ambulància connectada amb 5G


La DO Empordà ha assolit un nou rècord i ha tancat el 2015 amb 5,6 milions d'ampolles venudes, reforçant el creixement sostingut que registra la denominació al llarg de la darrera dècada. Per tipus de vi, els que tenen més projecció continuen essent els negres, amb 3,2 milions d'ampolles. Durant l'any passat, però, també va créixer exponencialment l'interès pels vins dolços, que per primer cop van superar les 100.000 ampolles. El president de la DO, Xavier Albertí, subratlla que l'alça de les vendes ha estat "sostinguda" als 51 cellers que s'apleguen sota el paraigües de la denominació. Ara, les prioritats passen per reforçar presència a l'àrea de Barcelona, sense oblidar les exportacions a llocs com els Estats Units, Suïssa i el Canadà. Aprofitant el balanç de vendes, la DO Empordà també ha aprofitat per presentar nova imatge, centrada en els colors del camp empordanès.

Summary: La DO Empordà assoleix un nou rècord de vendes amb 5,6 milions d'ampolles i tanca una dècada de creixements consecutius


Els guardons es lliuraran el pròxim 13 de desembre ACN Barcelona.-El curtmetratge ‘Cavalls Morts’, d’Anna Solans i Marc Riba; la web sèrie ‘El Ramon de Les olives’, de Yago Alonso i Carme Marfà; i el micrometratge ‘Sense color’ de David Ruiz s’han endut els Premis VOC en cada una de les seves categories concedits pel jurat, mentre que el Premi del Públic ha estat per al curtmetratge ‘La Creu’, de Dani Seguí, per a la websèrie ‘Les coses grans’, de Roger Coma, i per al micrometratge ‘Voltes i voltes’, de Laura Lachetta i Jose Galindo. La primera edició de la Mostra VOC (Versió Original en Català), impulsada per Òmnium Cultural, s’ha celebrat del 17 al 27 de novembre de manera simultània a 25 ciutats. S’hi han projectat un total de 15 curtmetratges —de 122 presentats—, 11 websèries i 25 micrometratges. Els premis es lliuraran el pròxim 13 de desembre al bar Alfa de Gràcia. El premis concedits pel jurat – format per Àlex Gorina, Gina Tost, Jaume Martí, Ramon Termes i Patricia Font- estan valorats en 4.000 euros per a la categoria de millor curtmetratge i websèrie i de 1.500 euros per a la de micrometratges. Pel que fa els premis del públic, rebran 600 euros els guanyadors del millor curtmetratge i la millor websèrie.

Summary: ‘Cavalls Morts’, ‘El Ramon de les olives’ i ‘Sense color’ s’enduen els Premis VOC


El portaveu adjunt de Junts per Catalunya, Eduard Pujol, ha afirmat aquest diumenge que és un "disbarat enorme" que la política espanyola reivindiqui "amb lleugeresa" que es torni a aplicar el 155. "Que deixin en pau Catalunya, que ens deixin en pau a les nostres llibertats i drets, que no juguin amb un artefacte que ens fa fet mol mal. Prou!", ha exigit en declaracions als mitjans des de Brussel·les, on el grup parlamentari es reuneix amb l'expresident Carles Puigdemont. D'altra banda, el portaveu adjunt de JxCat ha exigit que els presos citats a declarar a la comissió del 155 puguin fer-ho "de manera telemàtica o presencial" i ha apuntat que si el Suprem no els ho permet serà una "nova estafa a la democràcia". "Els deixaran complir amb una obligació que tenen com a citats en aquesta comissió? Els permetran exercir un dret que tenen com a ciutadans per explicar-se?", s'ha preguntat Pujol, que ha indicat que "seria escandalós" que no compareguessin. En aquest sentit, ha assegurat, espera que la justícia espanyola tracti el Parlament com una institució "amb tots els seus drets". Pujol també ha destacat que és "importantíssim" que el judici al Suprem s'internacionalitzi i la societat europea "s'amari" de la "injustícia" d'un judici "polític". Sobre la candidatura a les municipals de Barcelona i el paper d'Elsa Artadi -que aquest diumenge no era a Brussel·les per motius "d'agenda"-, Pujol ha explicat que no s'ha abordat durant la reunió.  En tot cas, ha assenyalat, està "convençut" que a Barcelona hi haurà una candidatura que representarà "molt bé aquells que creuen en la centralitat política que és JxCat". Segons ha dit Pujol, els diputats del grup tampoc no han parlat avui de les eleccions europees. A la reunió del grup parlamentari s'hi afegirà dilluns el president Quim Torra i diferents consellers del Govern de la Generalitat. A la reunió de dilluns sí que està previst que hi assisteixi Artadi.

Summary: JxCat, sobre les peticions d'aplicar el 155: "Prou! Que deixin en pau Catalunya"


El portaveu parlamentari de C's, Carlos Carrizosa, ha fet una crida aquest dilluns als sectors de Junts pel Sí i el Govern que veuen amb preocupació la situació actual a sumar-se a un front que faci "respectar les lleis" i permeti acabar amb la "paràlisi" que creuen que assota el país per la incapacitat d'Artur Mas de ser investit. "Mas es un destorb per a tothom, excepte per a ell mateix. Fins i tot els qui més suport li han donat, comencen a contemplar un futur sense ell", ha assegurat en roda de premsa, en què també ha donat per fet l'inici de les "dissensions" dins la coalició que engloba CDC i ERC. "Si Mas no es fa a un costat, haurem de demanar noves eleccions, no podem dependre de la CUP. Serà l'única sortida", ha advertit Carrizosa, que ha augurat que un nou escenari electoral evidenciarà que l'independentisme va a la baixa.

Summary: C's fa una crida als sectors crítics de JxSí i el Govern a "sumar esforços" per acabar amb la "paràlisi" actual


Els treballadors de les mines de Sallent han organitzat una jornada de vaga de 24 hores aquest dimecres per exigir que es garanteixin tots els llocs de treball davant de la incertesa que planteja la sentència judicial que obliga a paralitzar els abocaments al runam del Cogulló a partir del 30 de juny. Des del comitè lamenten que el grup ICL Iberia –matriu d'Iberpotash- "no ha buscat cap solució" que permeti garantir la continuïtat de l'activitat i dels llocs de treball a menys de 25 dies per a l'execució de la sentència. Els treballadors entregaran aquest dimecres al matí un manifest en defensa de la mineria i dels llocs de treball a l'alcalde de Sallent, David Saldoni, i, tot seguit, iniciaran una marxa lenta de vehicles fins a Manresa per entregar el manifest a la delegada del Govern a la Catalunya Central, Laura Vilagrà. A hores d'ara, segons els sindicats, el seguiment de la vaga és del 100% de la plantilla –formada per 280 treballadors-.

Summary: Els treballadors de les mines de Sallent fan 24 hores de vaga davant la incertesa del futur de la planta


El jutjat de Violència sobre la Dona de Reus ha acordat aquest dimarts presó provisional, comunicada i sense fiança per al detingut per intent d'homicidi de la seva parella aquest diumenge. La dona està en estat greu ingressada en planta a l'hospital Joan XXIII després de ser apunyalada amb un ganivet. L'home, de 42 anys, va ser detingut per la Guàrdia Urbana i els Mossos se'n van fer càrrec posteriorment. Els fets van passar al carrer de l'Escultor Rocamora del municipi. Uns veïns van trucar al 112 cap a les 4 de la tarda en veure un home que sortida d'un edifici tacat de sang i l'home va ser arrestat mitja hora després.

Summary: Presó preventiva per a l'home arrestat per apunyalar la seva parella a Reus


Més enllà de les imatges de violència que arriben diàriament de Síria, el conflicte es tradueix també en més avortaments o més casaments infantils entre les nenes que fugen del conflicte. Són conseqüències de la guerra des d'una perspectiva de gènere que aquest dissabte s'analitzen en unes jornades sobre la dona en zones de crisis humanitàries a Bell·lloc d’Urgell, al Pla d’Urgell. Les jornades es dediquen habitualment a reivindicar el paper de la dona al món rural però aquest any l’Ajuntament ha volgut anar més enllà i centrar les intervencions en la dona siriana com a víctima del conflicte. Per això s'han convidat diverses especialistes en conflictes internacionals, com la investigadora turca Özgur Günes o Pamela Urrutia, de l'Escola de Cultura de Pau de la UAB. Urrutia ha destacat, per exemple, que els homes moren més com a combatents però hi ha impactes directes i de llarg termini sobre les dones, com la violència sexual. A la jornada també s'han explicat els esforços de les dones sirianes per construir una pau que, de moment, es veu llunyana. La incubadora d'empreses de Bell-lloc d'Urgell ha acollit aquest dissabte la VIII Jornada de la Dona Rural. La iniciativa va néixer amb la voluntat de visualitzar la contribució de les dones al desenvolupament rural, reconeixent la rellevància del seu paper en l'àmbit econòmic, social i cultural. Aquest any, però, l'Ajuntament ha volgut anar més enllà. Davant del drama de la guerra a Síria i l'èxode de refugiats el focus s'ha posat aquesta vegada en l'anàlisi del paper de les dones en zones de conflicte on es viuen veritables crisis humanitàries. "Vam creure que aquest any havíem de contribuir a fer difusió d'aquesta problemàtica, ja que tots hem de posar el nostra granet de sorra perquè es pugui solucionar", ha explicat ha regidora de la Dona de Bell-lloc, Rosa Romà. S'ha convidat tres especialistes, una de les quals la turca Özgur Günes, investigadora en Ciències Socials i tècnica al centre internacional Escarré per a les Minories Ètniques i Nacionals (CIEMEN). Actualment lluita pel dret a la sanitat i per garantir el benestar social en les zones en conflicte, especialment en el cas dels refugiats iazidites al Kurdistan turc. Günes ha explicat la tasca que estan duent a terme a través del CIEMEN en un camp de refugiats iazidites instal·lats des de l'agost del 2014 al sud-est de Turquia, "unes 1.500 persones, la majoria dones i nens que no tenen cap tipus d'estatus de refugiat, i per tant, no tenen cap dret a l'atenció sanitària ni a cap altre". Segons la investigadora, aquest és un col·lectiu que encara ho té més difícil que la resta, ja que viuen en un camp de titularitat municipal i "l'estat turc no els vol oferir drets i serveis que sí que tenen els refugiats sirians, iraquians o afganesos", per tant, "és una situació excepcional dins d'un panorama ja de per si prou complicat". El 2017 el projecte continuarà posant l'èmfasi en l'"empoderament, econòmic polític i social de les dones iazidites, clau per al benestar d'elles mateixes i també de la comunitat". La jornada també ha comptat amb Pamela Urrutia, investigadora del Programa de Conflictes i Construcció de Pau de l'Escola de Cultura de Pau de la UAB, especialitzada en l'anàlisi dels conflictes armats i crisis sociopolítiques, i Cristina Mas, periodista de la secció de Internacional del diari ARA, que ha treballat, entre d'altres, a Bòsnia, Palestina, Líbia o Turquia. Urrutia ha relatat els efectes específics que la guerra siriana provoca a les dones. Ha explicat, per exemple, com les bombes i altres explosius augmenten els casos d'avortaments i que les ràtios de mortalitat materna creixen pel fet que les dones embarassades no tenen accés a l'atenció sanitària. "En un conflicte com el sirià, amb tan impacte sobre la societat civil, moltes dones moren directament per la guerra però també hi ha conseqüències de llarg termini que afecten la seva salut o la seva integritat física i psíquica", ha comentat. En aquest sentit, ha recordat que es habitual "l'ús de la violència sexual com a arma de guerra" i moltes joves que volen fugir-ne "s'acaben trobant igualment amb aquest tipus de violència en els països fronterers, on creixen els casos de matrimonis infantils protagonitzats per menors sirianes". La investigadora de l'Escola de Cultura de Pau de la UAB també ha volgut remarcar, però, el paper actiu que moltes dones estan assumint per construir la pau. Ha citat, per exemple, iniciatives per l'alliberament o intercanvi de presoners, per afavorir l'entrada d'ajuda humanitària o accions per evitar el reclutament forçat de menors.  Cristina Mas s'ha encarregat de recordar l'origen del conflicte, un aixecament contra el règim de Bassar Al-Assad, que considera que queda amagat quan el protagonisme el prenen les onades de refugiats o la lluita contra Estat Islàmic. Mas ha destacat també el paper de les dones, "tant en la mobilització social i política contra una dictadura que les oprimia com també posant-se al capdavant de la lluita per la supervivència en situacions límit com les que es viuen actualment". A la jornada hi han assistit una seixantena de persones.

Summary: Bell-lloc d'Urgell analitza les conseqüències de la guerra siriana sobre les dones a la 8a Jornada de la Dona Rural


La mesa tècnica està ultimant el text després de les reunions de la taula de diàleg social ACN Barcelona.-La ministra de Treball, Yolanda Díaz, ha assegurat aquest dilluns que aprovar la llei del teletreball és de "màxima urgència". Díaz ha explicat que la mesa de diàleg social ja no es tornarà a reunir per abordar l'elaboració d'aquesta llei i que només ho farà la mesa tècnica per acabar de perfilar els "aspectes substancials" pendents de tancar. La ministra ha comentat que es tracta d'una llei "extensa", amb més de vint preceptes, i ha mostrat el seu desig que pugui satisfer tant a empreses com treballadors. Per Díaz, la llei millorarà el RD 3/2012 que concep el treball a distància d'una "manera marginal i a vegades subordinada". La titular del ministeri de Treball també ha recordat que el teletreball té un "caràcter voluntari tant per al treballador com per a l'empresa". Díaz ha fet aquestes declaracions en la roda de premsa posterior amb associacions d'autònoms i representants de l'economia i responsabilitat social de les empreses en què s'ha acordat la creació  del Consell de Foment de l'Economia Social, el Consell Estatal de responsabilitat Social de les Empreses i els organismes assessors del govern espanyol que canalitzaran la representativitat, el funcionament i les demandes el sector. Díaz ha recordat que aquests sectors tenen una importància "vital" en el mercat de treball. Díaz ha detallat que es disposarà dels òrgans i consells assessors de responsabilitat social i economia social mitjançant una ordre que detalli com han de ser aquests òrgans i es concretarà el disseny de polítiques públiques clau", ha dit, com l'estratègia d'economia social, l'estratègia del treball autònom i l'estratègia per a la responsabilitat social de les empreses. Així mateix, ha ressaltat la importància de la formació per adaptar el teixit de les petites empreses i autònoms a les noves necessitats, com per exemple en els àmbits de la digitalització i la sostenibilitat, dels quals també ha dit que "són vitals".

Summary: Díaz diu que aprovar la llei del teletreball és de "màxima urgència"


Els aficionats a la caça han donat el tret de sortida aquest dilluns a la temporada amb l'obertura de la mitja veda, l'etapa prèvia a l'ampliació del permís per caçar la majoria d'espècies cinegètiques durant la qual es permet caçar petites aus i també guineus. En concret, els caçadors poden abatre guatlles, tutores, tudons, coloms roquers, garses, estornells vulgars, gavines rialleres, gavians de potes grogues, a més de guineus. Tot i que no se n'ha iniciat la temporada, també es permet la caça del conill i del senglar però únicament en aquells vedats que compten amb autorització expressa davant la sobrepoblació d'aquesta espècie. Així, fins el 15 de setembre a les demarcacions de Lleida hi haurà catorze dies hàbils per a la cacera, tots els dijous, dissabtes, diumenges i festius locals, la temporada més llarga de Catalunya. A Girona seran deu dies, els dijous, diumenges i festius no locals, i quatre a la resta de Catalunya, en concret els dies 15, 21 i 28 d'agost i el 4 de setembre. La mitja veda durarà un mes exacte a les demarcacions de Lleida i Girona on, fins el 15 de setembre, es podrà caçar en els dies marcats pel Departament d'Agricultura. Durant aquest període està autoritzada la caça en els vedats de caça de règim especial que ho tinguin aprovat en el pla tècnic de gestió cinegètica. En el cas de les comarques lleidatanes -incloent el Solsonès- és on els caçadors disposen de més dies de mitja veda, en concret tots els dijous, dissabtes, diumenges i festius locals. A les comarques gironines l'autorització per caçar durant la mitja veda és pels dijous, els diumenges i els festius no locals. A les demarcacions de Tarragona i Barcelona i a les Comarques Centrals -exceptuant el Solsonès- la mitja veda es pot dur a terme només quatre dies, el 15, 21 i 28 d'agost i el 4 de setembre.  Les espècies que poden ser objecte d'aprofitament cinegètic durant aquest període de caça són la guatlla, la tórtora, el tudó, el colom roquer -incloses les varietats domèstiques i híbrids-, la garsa, l'estornell vulgar, la gavina riallera i el gavià de potes grogues, a més de la guineu. Tot i això, també es pot caçar conills i senglars durant aquests mesos d'estiu però només en aquells vedats amb sobrepoblació d'aquesta espècie i que compten amb l'autorització expressa per part d'Agricultura.  El president de la Federació Catalana de Caça a Lleida, Jaume Teixidó, ha destacat que l'obertura de la mitja veda és un període molt esperat ja que per als caçadors "és com els nens quan comencen el curs nou" perquè, després d'uns mesos aturats, "la gent té la il·lusió de sortir a caçar i de treure els gossos".  Restriccions per a la caça de tórtores i guatlles  Enguany segueixen les restriccions i cada caçador pot abatre fins a un màxim de vuit tórtores, quan l'any passat el límit fixat era de dotze exemplars, mentre en el cas de les guatlles se'n poden caçar fins a vint. Teixidó atribueix el descens de la població d'aquestes espècies al fet que cada cop es planten més fruiters en detriment de caps d'alfals i d'altres cultius herbacis on habiten aquests animals, i també per les nombroses captures que es duen a terme amb xarxes al nord d'Àfrica per a la indústria.  La mitja veda donarà pas a la temporada de caça pròpiament dita, amb l'obertura del període de caça major, que arrencarà el 4 de setembre arreu de Catalunya amb l'autorització per a la caça del porc senglar, mufló i daina. A partir de l'11 de setembre també es podran abatre cérvols, i del 9 d'octubre, isards, cérvols i cabres salvatges. També el 9 d'octubre s'encetarà el període de caça menor, en què els caçadors podran caçar la perdiu roja, la perdiu xerra de muntanya, l'ànec griset, la fredeluca i la fotja, a més de la guineu i oficialment també el conill a les comarques de Pla d'Urgell, el Segrià, l'Urgell i les Garrigues.  Increment de les llicències federatives de caça Jaume Teixidó ha remarcat també l'increment de caçadors federats que s'ha registrat aquesta temporada, tant d'homes com de dones però sobretot de joves, al conjunt de Catalunya però sobretot a la demarcació de Lleida, on enguany es fregaran les 7.000 llicències federatives, enlloc de les 6.500 de l'any passat. El president de la Federació de Caça de Lleida atribueix aquest augment a l'interès creixent dels joves, especialment de l'àmbit rural, per aquesta pràctica esportiva.

Summary: Els caçadors donen el tret de sortida a la mitja veda en què poden abatre petites aus i guineus


Diversos treballadors de la plantilla d'Acciona a Nissan han fet una acampada a la plaça Catalunya de Barcelona per protestar per l'ERO -que afectarà unes 500 persones- que l'empresa subcontractada va anunciar després de l'acord de tancament de Nissan. Els concentrats exigeixen la retirada dels 500 acomiadaments i reclamen a Acciona que expliqui els motius que justifiquen el trencament del contracte amb Nissan, que es queda a Catalunya fins a finals del 2021. A més, també demanen a les administracions que "reaccionin i donin suport a la plantilla abans que sigui massa tard". Es preveu que la concentració s'allargui com a mínim fins el proper dimecres, 23 de setembre, encara que tenen altres accions previstes. Els treballadors es queixen que "s'esgota el temps" i adverteixen que es poden perdre els 500 llocs e treball "sense que Nissan, Acciona o la Generalitat hagin mogut un dit per adquirir algun tipus de compromís respecte aquesta plantilla". En la mateixa línia, Josep Pérez, advocat laboralista de Col·lectiu Ronda -que forma part de l’equip de diferents assessors de les seccions sindicals presents al Comitè d’Empresa- recorda que els afectats només volen "rebre el mateix tracte que ha rebut la plantilla de Nissan i optar a conservar el major nombre possible de llocs de treball quan arribi un nou inversor".

Summary: Treballadors d'Acciona fan una acampada a la plaça Catalunya de Barcelona per protestar per l'ERO


El canvi de domicili social a València i la modificació de l'article 4 dels estatus socials sobre la competència del trasllat de la seu social, que ara passa a ser per acord del consell d'administració, han capitalitzat bona part de les intervencions dels accionistes en la primera junta general que CaixaBank ha celebrat a la capital valenciana. Alguns dels intervinents han manifestat el seu malestar pel trasllat i també la seva oposició a delegar en el consell d'administració la capacitat de canviar el domicili social. Amb tot, la junta general ha aprovat la gestió, els comptes i resultats de l'exercici 2017 així com la delegació en el consell d'administració de la decisió de futurs trasllats, que ha rebut un 99% de suport dels accionistes.

Summary: El canvi de domicili social capitalitza les intervencions de bona part dels accionistes davant el consell de CaixaBank


Mercadona va tancar l’exercici del 2015 amb un volum de compres a proveïdors catalans que es va situar en 3.392 milions d’euros, cosa que suposa l’1,2% més que les compres que es van realitzar en l’exercici del 2014 (3.349 milions), segons dades facilitades per la companyia presidida per Juan Roig. La inversió desemborsada durant el 2015 es va situar fins els 218,6 milions d’euros, dels quals 147,1 milions van ser inversions directes i 71,5 milions corresponen a la inversió realitzada pels fabricants que són proveïdors de la cadena. Amb l’activitat del grup i les noves inversions es van crear 404 nous llocs de treball, després d’obrir 26 nous supermercats, situant la plantilla en 11.250 treballadors. Un fet que destaca la companyia és que durant el 2015 ha repartit en concepte la política de prima d’objectius uns 41,5 milions a la plantilla de Catalunya.  La política retributiva de la companyia assegura actualment que el 90% de la plantilla a Catalunya estigui cobrant un salari net de 1.429 euros al mes, retribució a la qual s’ha d’afegir dues primes que es reparteixen per assolir objectius establerts.    La companyia ha finalitzat 2015 amb 251 botigues a Catalunya, després d’obrir 26 supermercats, i amb una plantilla d’11.250 persones, després de crear 404 nous llocs de treball. El suport al teixit productiu de Catalunya s’ha vist reflectit amb un volum de compres a proveïdors catalans o amb seu a Catalunya per valor de 3.392 milions d’euros distribuïts ens 1.844 petites i mitjanes empreses que tenen una plantilla agregada de 34.500 persones.  Entre les compres més destacades a proveïdors catalanes hi ha les compres per valor de 113 milions de quilos d’embotits a les empreses Casa Tarradellas de la fàbrica de Gurb, Embotits Monter de Sant Jaume de Llierca, Noel i La Selva, entre d’altes marques.  La facturació agregada de Mercadona s’ha enfilat el 2015 fins els 20.831 milions d’euros, cosa que representa un 3% més que el 2014. El benefici després d’impostos de la cadena s’ha situat en 611 milions, un 12% més que el 2014, xifra que representa el 3,2% de les vendes totals.

Summary: Les compres de Mercadona a proveïdors catalans se situen en prop de 3.400 MEUR el 2015, l’1,2% més que l’any anterior


Vora 200 treballadors d’Acciona i diversos representants sindicals de Nissan s’han concentrat aquest dimarts a plaça Sant Jaume per demanar "més implicació" a la Generalitat i l’Ajuntament de Barcelona en relació amb l’ERO presentat per l’empresa, que afecta a més de 500 empleats. Durant la manifestació, la regidora de Drets Socials del consistori, Laura Pérez, i la regidora de Comerç, Montserrat Ballarín, han rebut per primera vegada a alguns dels representants de la plantilla. El president del comitè d'empresa d'Acciona, Manuel Núñez, ha valorat positivament la trobada i ha explicat que el consistori els ha transmès el seu desig que proveïdors i subcontractades de Nissan també estiguin a la mesa de reindustrialització.    Durant la concentració, que ha començat a les 18.00 h, s'han pogut sentir les habituals proclames com "mateix sostre, mateixos drets" o "si això no s'arregla, guerra". Alhora, els treballadors han reclamat que les empreses proveïdores i subcontractades de Nissan també formin part de la mesa de reindustrialització, que aquest dimecres celebrarà la seva primera reunió. "Al final volem la mateixa solució que els companys de Nissan", ha remarcat Núñez. A banda dels treballadors d'Acciona, a la protesta també s'han pogut veure figures com el secretari general de Comissions Obreres, Javier Pacheco; el secretari general de Sigen-USOC de Nissan, Miguel Ruiz, o el delegat de Comissions Obreres de Nissan, Miguel Ángel Boiza. Crida a la mobilització Durant la mateixa concentració, els representants sindicals d'Acciona han demanat una major participació en les manifestacions per poder fer "més pressió". "Hem de ser molts més", ha demanat un dels membres del comitè d'empresa, Juanma Seco, poc després de sortir de la reunió amb el consistori. En aquest sentit, els treballadors d'Acciona han anunciat una nova mobilització de cara a aquest dimecres per seguir exigint l'anul·lació de l'ERO i que se'ls tingui en compte a la mesa de reindustrialització. A les 10.00 h, els empleats es presentaran davant l'hotel Abba, situat al barri de Sants, on se celebrarà la segona reunió entre el comitè d'empresa d'Acciona i la direcció de la companyia. Posteriorment, un cop comenci la reunió, els empleats es desplaçaran a la delegació del govern espanyol a Barcelona, situada al número 278 del carrer Mallorca. Allà, a les 11.00 h, tindrà lloc la primera reunió de la mesa de reindustrialització, on participaran la consellera d'Empresa i Coneixement de la Generalitat, Àngels Chacón, i la ministra d'Indústria, Comerç i Turisme, Reyes Maroto. Tercera jornada de mobilitzacions La d'avui ha sigut la tercera jornada de mobilitzacions pels treballadors d'Acciona. La primera va tenir lloc el passat dilluns 24 d'agost davant l'Hotel Catalonia de La Maquinista, quan es va celebrar la primera reunió entre sindicats i direcció d'empresa. Aquell mateix dia, diversos treballadors de la companyia multiservei també van concentrar-se davant l'entrada de la planta de Nissan de la Zona Franca durant el primer dia en què es reprenia l'activitat a la fàbrica. La segona va ser aquest dilluns 31 d'agost, quan els empleats es van tornar a concentrar a la planta de la Zona Franca per reclamar la retirada de l'ERO. Durant la protesta, els manifestants van cremar pneumàtics i van tallar durant uns minuts el trànsit al carrer 3 del polígon, just davant l'entrada de la fàbrica.

Summary: Treballadors d'Acciona es concentren a Sant Jaume per demanar "més implicació" de l'administració amb l'ERO


Podem i Podem Catalunya han decidit ajornar les seves assemblees ciutadanes després que el president espanyol hagi anunciat que demà dissabte decretarà l'estat d'alarma per fer front al coronavirus. En sengles comunicats, la formació estatal i la catalana han anunciat que prenen aquesta mesura davant del brot de covid-19. Mentre que Podem ha suspès sine die la seva assemblea estatal, Podem Catalunya ha acordat fer-ho fins al 27 de març. Això afecta tant el procés de primàries que la formació lila té en marxa a Catalunya com l'elecció dels representants als cercles del partit.

Summary: Podem i Podem Catalunya ajornen les seves assemblees pel coronavirus


L'endemà de rebre una carta del president de la Federació Espanyola d'Automobilisme, Manuel Aviñó, criticant que a la cerimònia de sortida del Gran Premi de Fórmula 1 a Montmeló s'escoltés 'Els Segadors' i onegés la bandera catalana, el Circuit de Catalunya li ha respost en un comunicat que des de l'any 1991, any de la primera cursa, el protocol a la sortida sempre ha estat el mateix. Li recorden que l'operativa per escoltar els himnes abans de l'inici de la cursa sempre ha estat la mateixa: 14 minuts abans de la sortida sona l'himne espanyol i a continuació el català. Pel que fa a les banderes, al comunicat també es recorda al senyor Aviñó que totes dues han presidit sempre la cursa. Contradient les acusacions del president federatiu d'aprofitar el ressò internacional de la Fórmula 1 per "llançar missatges polítics en uns moments especialment delicats i dolorosos per Catalunya i Espanya", el circuit "manifesta i fa constar que sempre ha mostrat el màxim respecte als símbols d'Espanya i Catalunya". Al comunicat s'apunta també que el 2015 es va introduir un nou format, a petició de la Fórmula 1, amb una nova cerimònia dotada de major solemnitat que es va traduir amb la presència de les autoritats i els pilots encapçalant la graella davant les banderes. Una cerimònia, se li recorda, que ja va presenciar l'any passat.  La Federació Catalana d'Automobilisme exigeix una rectificació Més contundent en la seva resposta ha estat la Federació Catalana d'Automobilisme que en un comunicat ha exigit a l'espanyola una rectificació per la seva carta repetint els arguments del Circuit de Catalunya i recordant-li que l'himne oficial de Catalunya i la senyera "són símbols nacionals i plenament estatutaris i constitucionals" com s'estableix a l'Estatut de Catalunya i com ho reconeix el Tribunal Constitucional.  Destacant que el protocol abans de la sortida ha estat el mateix els últims 27 anys, la federació demana "un estricte respecte a la legitimitat dels símbols de Catalunya i a la llibertat d'expressió en el marc de la legalitat vigent". "Condemnem les crítiques i la intenció de prohibir l'exhibició dels símbols de catalans ja que entenem que estan fora de lloc i suposen una falta de respecte amb la voluntat de crear polèmica on no n'hi ha i de perjudicar la convivència"., afegeixen.

Summary: El Circuit de Catalunya defuig la polèmica sobre els himnes recordant que des del 1991 s'interpreten el català i l'espanyol